Tarybos reglamentas (Euratomas, EAPB, EEB) Nr. 3822/81
1981 m. gruodžio 15 d.
iš dalies keičiantis Reglamentą Nr. 422/67/EEB, 5/67/Euratomas, nustatantį Komisijos pirmininko ir narių bei Teisingumo Teismo pirmininko, teisėjų, generalinių advokatų ir sekretoriaus tarnybines pajamas, Reglamentą (EAPB, EEB, Euratomas) Nr. 1240/70, nustatantį Europos Bendrijų Komisijos buvusių narių, kurių tarnyba baigiasi 1970 m. liepos 1 d., tarnybines pajamas, Reglamentą Nr. 423/67/EEB, Nr. 6/67/Euratomas, nustatantį EEB ir Euratomo Komisijų bei Vyriausiosios valdybos narių, kurie nebuvo paskirti Europos Bendrijų jungtinės Komisijos nariais, tarnybines pajamas, ir Reglamentą (EEB, Euratomas, EAPB) Nr. 2290/77, nustatantį Audito Rūmų narių tarnybines pajamas
EUROPOS BENDRIJŲ TARYBA,
atsižvelgdama į Europos Bendrijų jungtinės Tarybos ir jungtinės Komisijos steigimo sutartį, ypač į jos 6 straipsnį,
atsižvelgdama į Europos anglių ir plieno bendrijos steigimo sutartį, ypač į jos 78e straipsnį,
atsižvelgdama į Europos ekonominės bendrijos steigimo sutartį, ypač į jos 206 straipsnį,
atsižvelgdama į Europos atominės energijos bendrijos steigimo sutartį, ypač į jos 180 straipsnį,
atsižvelgdama į Protokolą dėl Europos Bendrijų imunitetų ir privilegijų, ypač į jo 20 ir 21 straipsnius,
kadangi Taryba turi nustatyti Komisijos pirmininko ir narių bei Teisingumo Teismo pirmininko, teisėjų, generalinių advokatų ir sekretoriaus bei Audito Rūmų narių atlyginimus, išmokas ir pensijas, taip pat kitas išmokas, mokamas vietoj atlyginimo;
kadangi dėl ekonominės ir socialinės padėties specifinių sunkumų reikia įteisinti ypatingąjį mokestį, kuris nustatomas atsižvelgiant į ekonominius duomenis, atspindinčius valstybėse narėse užfiksuotus vidutinius skirtumus tarp realiųjų per capita darbo užmokesčių ir atlyginimų tendencijų ir:
- bendrojo produktyvumo (vienam dirbančiam asmeniui tenkančios BNP dalies) tendencijų,
- produktyvumo, kurį galima paskirstyti (t. y. produktyvumo, patikslinto atsižvelgiant į prekybos sąlygas), tendencijų,
- produktyvumo vienam darbingo amžiaus gyventojui, įskaitant dirbančius asmenis ir bedarbius, tendencijų,
šis mokestis turi būti atskaitoms iš grynųjų atlyginimų, pensijų ir pasitraukimo iš tarnybos atvejais skiriamų išmokų, kurią moka Bendrijos;
tačiau kadangi pirmųjų penkerių metų laikotarpiu reikia atidėti šio mokesčio atskaitymą nuo pensijų ir laikinųjų tarnybos nutraukimo išmokų,
PRIĖMĖ ŠĮ REGLAMENTĄ:
1 straipsnis
1. 1967 m. liepos 25 d. Tarybos reglamente Nr. 422/67/EEB, Nr. 5/67/Euratomas, nustatančiame Komisijos pirmininko ir narių bei Teisingumo Teismo pirmininko, teisėjų, generalinių advokatų ir sekretoriaus tarnybines pajamas [1], po 19 straipsnio įterpiamas šis 19a straipsnis:
"19a straipsnis
Komisijos pirmininko ir narių bei Teisingumo Teismo pirmininko, teisėjų, generalinių advokatų ir sekretoriaus galutiniam baziniam atlyginimui, pensijoms ir laikinosioms tarnybos nutraukimo išmokoms taikomas specialus mokestis, nustatomas remiantis Pareigūnų tarnybos nuostatų 66a straipsnio nuostatomis, kurios taikomos pagal analogiją."
2. 1970 m. birželio 29 d. Tarybos reglamente (EAPB, EEB, Euratomas) Nr. 1240/70, nustatančiame Europos Bendrijų Komisijos buvusių narių, kurių tarnyba baigiasi 1970 m. liepos 1 d., tarnybines pajamas [2], po 2 straipsnio įterpiamas šis 2a straipsnis:
"2a straipsnis
Atitinkamų asmenų grynajai pensijų sumai taikomas specialus mokestis, nustatomas remiantis Pareigūnų tarnybos nuostatų 66a straipsnio nuostatomis, kurios taikomos pagal analogiją."
3. 1967 m. liepos 25 d. Tarybos reglamente Nr. 423/67/EEB, Nr. 6/67/Euratomas, nustatančiame EEB ir Euratomo Komisijų bei Vyriausiosios valdybos narių, kurie nebuvo paskirti Europos Bendrijų jungtinės Komisijos nariais, tarnybines pajamas [3], po 2 straipsnio įterpiamas šis 2a straipsnis:
"2a straipsnis
Atitinkamų asmenų grynajai pensijų sumai taikomas specialus mokestis, nustatomas remiantis Pareigūnų tarnybos nuostatų 66a straipsnio nuostatomis, kurios taikomos pagal analogiją."
4. 1977 m. spalio 18 d. Tarybos reglamente (EEB, Euratomas, EAPB) Nr. 2290/77, nustatančiame Audito Rūmų narių tarnybines pajamas [4], po 19 straipsnio įterpiamas šis 19a straipsnis:
"19a straipsnis
Audito Rūmų narių ir buvusių narių galutiniam baziniam atlyginimui, pensijoms ir laikinosioms tarnybos nutraukimo išmokoms taikomas specialus mokestis, nustatomas remiantis Pareigūnų tarnybos nuostatų 66a straipsnio nuostatomis, kurios taikomos pagal analogiją."
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1981 m. gruodžio 15 d.